b'\n_START_ARTICLE_\nNekroza\n_START_PARAGRAPH_\nNekr\xcf\x8cza (gr\xc5\xa1ko \xce\xbd\xce\xb5\xce\xba\xcf\x81\xcf\x8c\xcf\x82: nekr\xcf\x8cs - mrtev, mrli\xc4\x8d) ali mrtv\xc3\xadna (tudi celi\xc4\x8dna smrt tipa III) je patolo\xc5\xa1ko odmrtje celic oz. lokalno odmrtje tkiva. Povzro\xc4\x8dajo ga zunanji dejavniki, kot so oku\xc5\xbebe, toksini in po\xc5\xa1kodba. Za razliko od apoptoze, ki je tip programirane celi\xc4\x8dne smrti in je potrebna za normalno delovanje organizma, ima nekroza \xc5\xa1kodljiv vpliv na slednjega in povzro\xc4\x8di vnetje, v kon\xc4\x8dni fazi pa lahko privede tudi do smrti._NEWLINE_Celice, ki odmrejo zaradi nekroze, navadno ne spro\xc5\xa1\xc4\x8dajo in posredujejo signalnih molekul imunskim celicam, kot v primeru apoptoze. To prepre\xc4\x8di bli\xc5\xbenjim fagocitom odstranitev odmrlih celic, kar vodi v kopi\xc4\x8denje mrtvega tkiva in ostankov celic na mestu delovanja zunanjega dejavnika ali blizu njega. Zaradi tega je nekroti\xc4\x8dno tkivo pogosto potrebno odstraniti s kirur\xc5\xa1kim posegom.\n_START_SECTION_\nEtiologija\n_START_PARAGRAPH_\nNekrozo lahko povzro\xc4\x8dijo \xc5\xa1tevilni zunanji dejavniki, med drugim po\xc5\xa1kodbe, ishemija (zmanj\xc5\xa1an krvni pretok zaradi zapore \xc5\xbeile), hipertermija, ionizirajo\xc4\x8de sevanje, oku\xc5\xbebe (infekcije), rakasta obolenja, strupi, razne kemikalije in vnetje. Znani primer je infarkt (npr. sr\xc4\x8dna kap ali miokardni infarkt), ki nastane zaradi zama\xc5\xa1itve arterije zaradi tromboze ali embolije, kar vodi v ishemijo, tj. pomanjkanje krvi in s tem kisika v delu organa. Tudi ugrizi oz. toksini nekaterih vrst pajkov (npr. rjavi pajek samotar) in ka\xc4\x8d (npr. klopota\xc4\x8de) lahko na mestu ugriza povzro\xc4\x8dijo nekrozo, zato imenujemo tovrstne toksine tudi nekrotoksini. Nekatere bakterije, kot so streptokoki skupine A (tj. Streptococcus pyogenes), lahko povzro\xc4\x8dijo nekrotizirajo\xc4\x8di fasciitis.\n_START_SECTION_\nPatogeneza\n_START_PARAGRAPH_\nNekroza tkiva oz. celic ne spro\xc5\xbei enako kaskado kemi\xc4\x8dnih reakcij kot pri apoptozi. Imunski sistem se torej zaradi odsotnosti signalov ne odzove, tj. ne opravi avtomati\xc4\x8dne razgradnje in recikliranja \xc5\xa1kodljivega celi\xc4\x8dnega materiala, zato lahko snovi iz odmrlih celic po\xc5\xa1kodujejo sosednje celice. Primer teh so npr. lizosomi oz. encimi v teh organelih, ki lahko razgrajujejo celi\xc4\x8dni material, poleg tega pa lahko spro\xc5\xbeijo kaskado drugi reakcij, ki \xc5\xa1e bolj pospe\xc5\xa1ijo proces nekroze. Znatni dele\xc5\xbe nekroti\xc4\x8dnega oz. odmrlega tkiva imenujemo gangrena._NEWLINE_Proces nekroze se torej navadno za\xc4\x8dne z nabrekanjem celice, razgradnjo kromatina ter poru\xc5\xa1enjem strukture celi\xc4\x8dne membrane (plazmaleme) in membran organelov. Sledi obse\xc5\xbena hidroliza DNK, vakuolacija endoplazemskega retikuluma (ER), razpad organelov in razkroj (liza) celice. Sprostitev znotrajceli\xc4\x8dnega (intracelularnega) materiala oz. snovi v sosednji medceli\xc4\x8dni prostor spro\xc5\xbei vnetni odziv.\n_START_SECTION_\nZdravljenje\n_START_PARAGRAPH_\nZdravljenje nekroze zajema dva razli\xc4\x8dna postopka, tj. zdravljenje osnovnega vzroka ter odstranitev nekroti\xc4\x8dnega tkiva. Zdravljenje mora biti torej sprva usmerjeno v odstranitev osnovnega vzroka nekroze: tako bo npr. bolnik v primeru ugriza ka\xc4\x8de ali pajka dobil ustrezni protistrup (antidot), bolnik, oku\xc5\xbeen z bakterijami pa ustrezen antibiotik._NEWLINE_Po tem se mora vso nekroti\xc4\x8dno tkivo odstraniti, saj nekroza ne spro\xc5\xbei imunskega odziva ter avtomati\xc4\x8dne razgradnje in recikliranja celi\xc4\x8dnega materiala kot pri apoptozi. Nekroza tkiva je torej dokon\xc4\x8dna in s tem ireverzibilna, tj. obolelega tkiva se ne da pozdraviti. Glede na stopnjo nekroze se lahko odstrani samo majhne kose ko\xc5\xbee ali pa se celo amputira celoten ud oz. organ. Navadno se to pravi s pomo\xc4\x8djo kirur\xc5\xa1kega posega, lahko pa tudi preko kemi\xc4\x8dne odstranitve s pomo\xc4\x8djo snovi z encimi, v dolo\xc4\x8denih primerih pa se izvede t. i. biokirurgijo, tj. zdravljenje z li\xc4\x8dinkami muh, ki u\xc4\x8dinkovito pojejo nekroti\xc4\x8dno tkivo. Pred posegom se tkivo fiksira ali zamrzne za ustavitev nekroti\xc4\x8dnih biokemi\xc4\x8dnih reakcij.\n_START_SECTION_\nNekroza pri rastlinah\n_START_PARAGRAPH_\nV primeru pomanjkanja kalcija rastline ne morejo sintetizirati pektina, posledica \xc4\x8desar je, da se celi\xc4\x8dne stene meristemskih celic ne morejo povezati skupaj. To vodi do propada oz. nekroze koncev stebel in korenin ter robov listov.'